AlexejDobrolubov/national_council_slovak_2010 huggingface dataset:
9. schôdza NR SR - 2.deň - A. dopoludnia
Dátum: 2016-09-07
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

28. Ja som sa chcela spýtať k tomu, čo ste spomínali, len otázku, ste hovorili, že budú sa zverejňovať skutoční vlastníci v rámci transpozície smernice, ale bude to neverejný údaj, a chcela som sa spýtať, či nemôže ísť Slovensko nad rámec smernice a dať to ako verejný údaj. Vlastne tak ako to v tom registri, aj vo Veľkej Británii je to verejný údaj. No a potom ešte k tým ostatným poznámkam. Ja som si tak hovorila, že je tam síce pokuta aj; takto; treba povedať, že aj v tej Veľkej Británii majú problém, že tá úspešnosť, to zaviedli vlastne v lete a jedna z 20 firiem zapísala tie údaje a zapísala ich správne. Čiže tie firmy, samozrejme, sa snažia tomu brániť všetkými možnými prostriedkami. Čo urobíme my? My im dáme pokutu, môžme im dať pokutu teda až do toho jedného milióna. Ale vrátila som sa k tej firme SkyToll a pozrela som sa, že čo oni vlastne z toho biznisu, ktorý naozaj ja pokladám za jeden z najväčších nevýhodných biznisov pre štát, majú. V roku 2012 oni dostali platby vo výške viac ako 96 miliónov eur. To znamená, že dať milión na pokutu, milión nejakému bielemu koňovi, advokátskej kancelárii napríklad, nebude pre nich absolútne žiadny problém. Že tieto firmy, tá nevýhodnosť biznisu alebo teda ten biznis je tak obrovský, že ani tá výška tej pokuty ich nemusí odradiť. No, takže to len k tým úvahám, že ako to spraviť tak, aby firmy boli naozaj motivované dávať tam reálne údaje o tých vlastníkoch. A stále si myslím teda, že notári a advokáti nebudú schopní toto zabezpečiť.
9. schôdza NR SR - 2.deň - A. dopoludnia
Dátum: 2016-09-07
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

8. Ďakujem veľmi pekne kolegovi Beblavému, ktorý zhrnul aj moje obavy, ktoré mám voči tomuto protischránkovému zákonu. A vieme veľmi dobre, aké, ja som to už včera spomínala, aké veľmi ťažké je odhaliť skutočného konečného užívateľa výhod. Jedna vec je to, čo hovoril kolega Rajtár, a často sú to, tie prepojenia sú často vo forme ústnej dohody. To znamená, že na firmu je napísaná nejaká fyzická osoba, akákoľvek fyzická osoba, a tie dohody sú, buď je to nejaký papier, ktorý je u niekoho, alebo to môže byť aj ústna dohoda s niekým, komu ten zisk skutočne ide. A dopátrať sa v niektorých prípadoch ku skutočnému, skutočnému užívateľovi konečných výhod, je, myslím si, pre tých, ktorí majú za to niesť zodpovednosť, je to priam nemožné. A ja sa priznám, že mám stále takú morálnu dilemu. Na jednej strane si myslím, že ten schránkový zákon je dôležitým signálom najmä pre partnerov zo zahraničia, pretože, ako som hovorila, Veľká Británia teraz prijíma nejakú legislatívu. Myslím, že oni musia uvádzať skutočných majiteľov, neviem, či vo výročných správach, ale aj k ostatným krajinám je to signál, že chceme v tejto oblasti niečo robiť. Na druhej strane, tá moja morálna dilema spočíva v tom, že akákoľvek vláda, ktorá podporuje zotrvanie pána Kaliňáka vo funkcii a nebojuje proti tomu, čo my teraz na Slovensku zažívame, nemôže dôveryhodne bojovať žiadnym zákonom proti korupcii. Že ani ten najlepší schránkový zákon, ani keby sme opravili tie chyby, ktoré v zákone sú, a bola by som veľmi rada, keby sa v druhom čítaní odstránili, nebude v tom boji proti korupcii dôveryhodná. A je to aj taká moja výzva pani ministerke, aby sa partneri vládnej koalície... (Prerušenie vystúpenia časomerom.)
9. schôdza NR SR - 1.deň - B. popoludní
Dátum: 2016-09-06
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

191. Ďakujem veľmi pekne za faktické poznámky. A možno by som tak zareagovala na pána poslanca Kresáka a Ondreja Dostála. Toto je moja obava, že, lebo ja viem, keď som sa venovala napríklad firme Skytoll, za ktorou bola spleť schránkových firiem, plus podľa môjho názoru tam boli utajené dohody a ako veľké prepojenia. Ja si osobne myslím, že to je naozaj jeden z najnevýhodnejších biznisov pre štát, kedy štát prichádza o niekoľko stovák miliónov eur. A keď ja by som chcela kvalifikovane povedať, kto je za týmto, kto stojí za touto schémou alebo za firmou Skytoll, ktorá dnes už má iného vlastníka ako v období, kedy som to skúmala, tak mne to trvalo, ja neviem, možno tri týždne, možno mesiac. A pýtam sa, ktorý z notárov má takú kapacitu, aby mesiac skúmal, komu patrí nejaká firma, ktorá sa ide zapísať do registra konečných užívateľov. Notár, naplň jeho práce je úplne iná ako, aj vyžaduje úplne iný súbor zručností ako nejaká investigatívna práca. Preto, a to možno nadviažem na poznámku o dôkaznej núdzi, je to možné, preto dôkaz nám niekedy, tá dôkazná núdza nechýba, niekedy tých dôkazov je až-až. Ale v prípade, že je tam dôkazná núdza, preto hovorím o tom, že treba neustále zlepšovať kompetencie vyšetrovateľov, lebo ja si myslím, že hlavne vyšetrovatelia a vyšetrovatelia ekonomickej kriminality majú v rukách nástroje ako odhaľovať tieto stránkové firmy. A moja pochybnosť, teda stále ju mám, že či notári a advokáti budú tí kompetentní, na ktorých sa má prenášať zodpovednosť za odhaľovanie, kto je konečne... (Prerušenie vystúpenia časomerom.)
7. schôdza NR SR - 1.deň - B. popoludní
Dátum: 2016-06-30
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

26. Ďakujem. Pán premiér, ktorý tu už nie ste, namiesto obhajoby svojho ministra Kaliňáka ste sa zas znížil len k tomu, že útočíte na druhých a rozhodne to nie je ani štátnické, ani to nie je gesto nejakej slušnosti. Hovoríte o predsedníctve Európskej únie, ktoré vraj údajne ohrozuje opozícia. Naše predsedníctvo v prvom rade ohrozujete vy, dávate do hry dobré meno Slovenska, jeho reputáciu. Ako to povedali už kolegovia, v Európskej únii snáď nie je jediný premiér, ktorý by býval v byte človeka, ktorý je podozrivý z daňových podvodov. Ohrozujete predsedníctvo, pretože nechávate vo funkcii ministra vnútra, človeka, ktorý obhajuje transakciu v hotovosti 12 mil. eur s tým, že je to niečo normálne, lebo vtedy bola nejaká iná doba, svet kešu. Zavádzate s Európskou radou, ak hovoríte, že všetky stretnutia hláv štátov, Európska rada, sa konajú len v Bruseli a že vám sa podarilo vybaviť Bratislavu. Rok 2009 Praha, rok 2008 Paríž, rok 2002 Kodaň, rok 2003 Atény, rok 2000 Lisabon, rok 1999 Tampere, rok 1999 Kolín, rok 1990 Amsterdam. Predpokladám, že keď vám nerobí problém zavádzať ľudí v takej banálnosti, ako je miesto konania Európskej rady, tak vám nerobí problém zavádzať ľudí aj v podstatnejších veciach. Pán premiér, aj mňa z vás bolí srdce. (Potlesk.)
6. schôdza NR SR - 5.deň - B. popoludní
Dátum: 2016-06-21
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

61. Ďakujem aj kolegovi Grendelovi za jeho veľmi výstižný citát súčasnej situácie. K pánu poslancovi Pčolinskému. Vy ste hovorili, že je tam duplicita s tými podnetmi. Nikde ste nevysvetlili, že v súčasnom znení zákona či je tam tých päť podnetov, minimálne tri z opozície. No nie je to tam. Za druhé. Áno, môžeme tu mať nejaké jazykové cvičenia, či by sa Najvyšší kontrolný úrad mal volať Najvyšší kontrolný úrad alebo tak, ako je to v angličtine, že Supreme Audit Office, je to úplne jedno, ja si myslím, že či je to Supreme Audit Office, alebo je to Najvyšší kontrolný úrad, ten výbor pre NKÚ by v Národnej rade existovať mal. A práve preto, že podčiarkuje tú dôležitosť NKÚ, ktorú NKÚ v chode má a v tom kontrolnom pilieri riadenia štátu. Takže v tom sa s vami nezhodujem, držím vám palce v príprave novely, nech sa páči, inšpirujte sa aj týmto, ak sa vám to páči, ak nie, prineste vlastnú, lepšiu novelu. A ďakujem, to je asi všetko.
6. schôdza NR SR - 5.deň - A. dopoludnia
Dátum: 2016-06-21
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

90. Ale veď poslanci nie sú nesvojprávne osoby a vedia, kedy, za akých podmienok môžu ísť na poslanecký prieskum. A čo sa týka toho kolektívneho orgánu. Kolektívny orgán je fajn, ak vládne nejaká politická kultúra, o ktorej som hovorila. Teda že aj vládna koalícia rešpektuje opozíciu a umožní jej plniť tú kontrolnú funkciu. Ale ak permanentne koalícia zamieta žiadosti o poslanecké prieskumy, vtedy je namieste sa pýtať, či vôbec ten inštitút toho poslaneckého prieskumu tak, ako je navrhnutý, či má význam. My si myslíme, že za takejto situácie a za takejto politickej kultúry, ktorá tu vládne posledných osem rokov, že to treba zmeniť. Ďakujem.
6. schôdza NR SR - 5.deň - A. dopoludnia
Dátum: 2016-06-21
Poslanec: Remišová, Veronika (OĽANO)
Druh vystúpenia: Vystúpenie v rozprave

79. Dobrý deň. Ďakujem veľmi pekne. Tento návrh, ktorý predkladáme, je istotne veľmi dôležitý. No zároveň si myslíme, že ešte dôležitejšie ako tento náš návrh je aj požiadavka, aby pán minister Kaliňák odstúpil zo svojho postu a aby pán premiér už sa konečne vysťahoval z bytu človeka, ktorý je podozrivý z daňových podvodov, a nelegitimizoval takéto praktiky, pretože sme krajina slušných občanov. (Potlesk.) A teraz k tomu, k tomu návrhu. Boli sme svedkom za posledné dve volebné obdobia, ako vládna koalícia znemožnila uskutočnenie poslaneckého prieskumu vo viacerých prípadoch, napríklad znemožnila vykonať poslanecký prieskum na ministerstve školstva alebo tento rok vo februári poslanecký prieskum vo fakultných nemocniciach v Prešove, Trnave a Žiline. Takisto poslanecký prieskum, napríklad u daniarov. Čiže ten inštitút poslaneckého prieskumu je minimálne pre opozíciu nefunkčný. A ak tu vládne taká politická kultúra, že ani za svet nemôžeme umožniť opozičným poslancom vykonať poslanecké prieskumy, ktoré sú vo výboroch blokované, tak tento inštitút treba sfunkčniť. No a tento návrh umožňuje, aby poslanec mohol urobiť, vykonať aj individuálny poslanecký prieskum a nepotreboval na to poverenie Národnej rady alebo súhlas vo výbore, kde, samozrejme, vo všetkých výboroch majú koaliční poslanci väčšinu. Viem si predstaviť, že tento návrh by sme nepotrebovali, ak by sa, ak by koalícia rešpektovala právo opozície na kontrolu. Zdá sa však, že ho potrebujeme, aby sme si tento mandát ako opozícia mohli vykonávať dôsledne, aj čo sa týka poslaneckých prieskumov. Preto si myslím, že je to veľmi dôležité. A myslím si, že je to návrh, ktorý by mohol aj pre koaličných partnerov byť prijateľný, pretože teraz ste v koalícii vy, za pár..., za..., mám chuť povedať štyri roky, ale možno aj za dva (povedané so smiechom), možno budete sedieť v opozičných laviciach vy. A takýto návrh zákona sa akejkoľvek opozícii, či už ste vy alebo my, veľmi zíde, aby si mohla plniť svoju prácu. Ďakujem veľmi pekne.
6. schôdza NR SR - 1.deň - B. popoludní
Dátum: 2016-06-14
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

172. Chcela by som len pánovi Simonovi povedať, že súhlasím s ním, a hlavne v tom, čo hovoril v úvode svojej reči. Má úplnú pravdu v tom, že ak by pán minister Kaliňák odstúpil, ak by pán Bašternák nepodvádzal a neuplatňoval si podvodné vratky daní, ak by pán minister Fico nebýval v byte, v ktorom, kde nemá čo hľadať, tak máte pravdu, tých málotriedok by sme tu mohli mať, by sme ich mohli financovať, a že by sme nemuseli zvyšovať platy učiteľov o 6 %, ale mohli by sme ich zvýšiť o 60 %. Ďakujem. (Potlesk.)
6. schôdza NR SR - 1.deň - B. popoludní
Dátum: 2016-06-14
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

162. Ďakujem pánu kolegovi Gröhlingovi za prínosnú rozpravu. Ja by som len chcela povedať, ako je to v Čechách. V Čechách je minimálny počet žiakov na triedu 17, čo, si myslím, že je celkom rozumný počet. A stále hovorím, že toto je len zobchodovanie nejakej priority MOST-u, pretože ešte v roku 2012 minister Kažimír sa svätosväte dušoval, že je neúnosné, ak u nás fungujú školy s jedným, piatimi alebo siedmimi žiakmi. Vtedy na Slovensku pôsobilo viac ako 280 základných a 11 stredných škôl, kam chodilo maximálne 20 žiakov. A ja teraz nehovorím, že či by sme ich mali zrušiť, alebo by sme ich nemali zrušiť, ale ja som nikde nevidela nejaké predstavené, predstavenie alternatívnych riešení, napríklad v akom type budov sú tieto školy, málotriedky, a či aj, či sa tu nedajú urobiť nejaké úspory. A ten príklad, ktorý som uviedla, obec Réca, to je naozaj typický príklad neefektívneho, neefektívneho využívania prostriedkov, na hlavnej ulici dve budovy školy, jedna maďarská s piatimi žiakmi, druhá slovenská 35 žiakov. Načo je toto dobré? To neni dobré ani pre žiakov, ani pre rodičov, ani pre učiteľov. Ak hovoríme o tom, že chceme, aby sa posilňovala nejaká vzájomná integrácia a vzájomné porozumenie medzi menšinami, tak čo je lepšie, ako dať tie maďarské deti, spraviť im tam v tej integrovanej škole program s maďarským jazykom tak, ako to chcú, ale budú v škole s tými slovenskými deťmi. Však prepána, prečo by malo v jednej obci na dvoch, pár krokov od seba fungovať dve rôzne školy?
6. schôdza NR SR - 1.deň - B. popoludní
Dátum: 2016-06-14
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

146. Ďakujem veľmi pekne. Ďakujem aj kolegovi Sopkovi, ktorý veľmi pekne zhrnul situáciu a snažil sa na to pozerať z obidvoch strán. Ja by som k tomu len povedala, že mi to príde ako splnenie, ja pokladám menšinové školstvo za veľmi dôležité, ale mám pocit, ako by to bolo vlastne to, prečo aj MOST išiel do koalície. V niektorých obciach, napríklad tak ako už spomínal kolega Gröhling, nie je dôvod, aby tam fungovala škola so 4 alebo 5 žiakmi, pretože v tej škole, v tej obci je o pár metrov na tej istej ulici iná budova školy, kde by napríklad táto škola s vyučovacím jazykom maďarským mohla v rámci nej fungovať. Mať svoj vlastný vyučovací program v maďarskom jazyku, ale fungovať v rámci školy. Nie je, nie je efektívne platiť ďalšiu budovu školy pre 5 žiakov, svietiť, kúriť 24 hodín, keď pár metrov je plnohodnotná budova školy, kde je 35 žiakov. A takýchto obcí je viac. Takže ja si myslím, že ten zákon nebol pripravený dobre, že najskôr mu mala predchádzať analýza, ako sa dá zefektívniť a zracionalizovať tá sieť, to znamená, v obciach, kde sú dve školy, tak možno ich zlúčiť a nerobiť takýmto spôsobom.
5. schôdza NR SR - 1.deň - B. popoludní 2
Dátum: 2016-06-07
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

102. Pán poslanec Blanár, pani poslankyňa Nachtmannová, vy pravdepodobne nečítate vyhlásenia vášho pána premiéra. Neviem, v akom vesmíre vy žijete, ale pravdepodobne ste nečítali alebo nepočuli pána premiéra, keď sa učiteľov spýtal: "A čo ste vy urobili pre ten štát?" Pán Fico neustále sa naváža do učiteľov, neustále hovorí, že ich štrajky boli politicky motivované. Najnovšie vyšiel s takou absurdnosťou, že teraz už chápe, keď tam videl Pavla Demeša. Čiže kto to je? To je permanentná kampaň proti učiteľom a proti ich požiadavkám. A nemáte pravdu, učila som na vysokej škole. Ďakujem.
5. schôdza NR SR - 1.deň - B. popoludní 2
Dátum: 2016-06-07
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

18. Ďakujem. Pán minister sa chválil, koľko mal preferenčných krúžkov a koľko ľudí mu dôveruje. To je pravda. Ale našťastie na Slovensku ľudia nie sú ovce a v týchto voľbách mal pán minister o 130-tisíc hlasov, preferenčných hlasov menej, ako vo voľbách v roku 2012 a tak isto aj menej krúžkov, ako v roku 2010. Čiže ľudia na Slovensku si začínajú uvedomovať, kto sedí na stoličke ministra vnútra a tak isto ako koaliční partneri SMER-u v tejto vláde žiadali, aby na stoličke ministra vnútra nesedel pán Kaliňák, tak aj ľudia, občania si začínajú uvedomovať, že prekážkou uplatňovania spravodlivosti a vyšetrovania káuz je práve pán Kaliňák. Tak isto pán minister vo svojom príhovore prezradil ďalšie závažné manažérske zlyhania, pretože keď spomínal splnomocnenca Peťa Polláka, tak povedal, že on vlastne ani nevedel, čo podpisoval. Boh nás ochraňuj od takého ministra vnútra, ktorý nevie, čo podpisuje. Začínam sa obávať o našu budúcnosť a bezpečnosť tejto krajiny. Poslanci SMER-u tu obviňovali kdekoho, že trpí stihomamom. Ale ten, kto neustále opakoval, že ho odvolávame kvôli osobnej pomste, je práve pán minister Kaliňák. Pán minister Kaliňák si myslí, že my všetci tu sedíme v tejto sále, pretože sa mu chceme osobne pomstiť. Pán minister, ja vás ubezpečujem, že mňa vaša osoba vôbec nezaujíma. Mňa zaujíma jediná vec. Mňa zaujíma, kde sú tie milióny, ktoré dostal neoprávnene pán Bašternák a prečo namiesto toho, aby ste to vyšetrili, vymýšľate také absurdnosti, že žijeme v nejakej analógovej dobe alebo v nejakej dobe cashu? Ďakujem. (Potlesk v sále.)
5. schôdza NR SR - 1.deň - A. dopoludnia
Dátum: 2016-06-07
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

32. Pán Fico tu začína šíriť veľmi nebezpečnú rétoriku, ktorá je pre zdravú atmosféru spoločnosti veľmi škodlivá. Akúkoľvek kritiku a nielen kritiku, ale akúkoľvek činnosť, ktorá sa vládnej strane nepáči alebo znepáči, je nazývaná nenávisťou. Takto sa vyjadruje o mimovládkach, ktoré v mnohých veciach suplujú štát a často to robia na dobrovoľnej báze, zadarmo, takto sa vyjadruje o ľuďoch, čo upozorňujú na prešľapy, takto sa vyjadruje o bielych vranách alebo o opozícii. A pre zdravú diskusiu je to mimoriadne škodlivé, pretože takouto rétorikou sa vyznačujú aj všetky diktátorské režimy, neustálym hľadaním triedneho nepriateľa a vyvolávaním nenávisti a takouto rétorikou sa vyznačovala aj komunistická totalita, v ktorej mentálnom svete asi ešte stále žijú niektorí členovia vlády. Samozrejme, že si všetci želáme, aby tu vládla vzájomná láska a pokoj, no to nie je dôvod mlčať, keď nás známy pána Kaliňáka okráda o naše spoločné peniaze. Ďakujem. (Potlesk.)
4. schôdza NR SR - 2.deň - A. dopoludnia
Dátum: 2016-05-18
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

26. Ďakujem kolegovi pánovi Budajovi, ktorý pripomenul veľmi dôležitú úlohu, ktorú Ústav pamäti národa plní. A ďakujem aj pánovi predsedovi správnej rady pánovi Krajňákovi, že tak neúnavne sa snaží zachovávať to najcennejšie, čo národ má, a síce naozaj že historickú pamäť toho národa. A v dnešnej dobe, keď sa u nás rozmáha extrémizmus a fašizmus, ktorému venujeme veľmi veľa pozornosti a je to správne, myslím si, že pri tom všetkom veľmi ľahko môžeme zabudnúť na to, že komunizmus bol podobným totalitným, škodlivým a katastrofálnym režimom, ako bol fašizmus. A počas komunizmu tu boli spáchané mnohé zločiny, zničené mnohé životy. V minulom volebnom období sme tu mali poslankyňu pani Šípošovú, ktorá bola dcérou politického väzňa, a takýchto príbehov má naša spoločnosť tisíce. Takže ešte raz ďakujem a prajem vám veľa úspechov v tomto poslaní.
4. schôdza NR SR - 1.deň - B. popoludní
Dátum: 2016-05-17
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

142. Ďakujem kolegom SaS za podnetné poznámky. S tou kvantitou a kvalitou máte úplnú pravdu, pán poslanec, to podotkla napríklad Via iuris, keď skúmala činnosť NKÚ a porovnávala ho s Čechmi, tak skonštatovali, že v Čechách sú tie kontroly, aj keď ich nie je toľko, sú hĺbkovejšie a dokážu prinášať lepšie analytické výsledky. K pánovi Hrnkovi, pán Hrnko, krásne ste to povedali, že najdôležitejšie je neobťažovať spoločnosť podnetmi. To by sa vám hodilo, pán Hrnko, keby nikto neobťažoval spoločnosť podnetmi. Ja chápem, že to je pre vás najdôležitejšie, ale, žiaľ, musím vás sklamať, pretože ja vás, ja budem obťažovať podnetmi a budem tie podnety prinášať (potlesk), ak sa budú, ak sa bude s peniazmi našimi spoločnými narábať tak, ako sa narába. Ďakujem.
4. schôdza NR SR - 1.deň - B. popoludní
Dátum: 2016-05-17
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

70. Pán poslanec Číž, spomenuli ste prípad pani ombudsmanky, detskej ombudsmanky Tomanovej. Vaše vystúpenie neviem nazvať ináč ako, toto môže povedať len človek bez srdca. Vy ste pravdepodobne neboli v detskom domove, pravdepodobne ste nikdy neboli v dojčenskom ústave, pravdepodobne ste nikdy nevideli, ako vyzerajú tieto detičky, ktoré boli naukladané jedno vedľa druhého, pri ktorých sa striedajú opatrovatelia, ktorí im dávajú v určených intervaloch fľašu, a pravdepodobne ste si vôbec neni vedomý toho, aké škody na týchto deťoch doživotne môžu byť napáchané. Mýlite sa ohľadom toho, čo bolo zistené. Skutkový stav ohľadom starostlivosti o deti mladšie ako šesť rokov popísala vychovávateľka, ktorá uviedla, že je v detskom domove zamestnaná ako profesionálny rodič, pričom svoju prácu vykonáva osem hodín denne v priestoroch detského domova a po ukončení pracovnej zmeny opúšťa pracovisko bez dieťaťa. Toto je v priamom rozpore s tým, ako má vyzerať práca profesionálneho rodiča. Profesionálny, keď je dieťa v profesionálnej rodine, znamená to, že tam je 24 hodín, že je v bezpečnom prostredí rodiny a ten profesionálny rodič sa oňho stará tak, ako, akoby to bola normálna rodina, 24 hodín denne. Opúšťať pracovisko po ôsmich, po pracovnej šichte, kde sa potom o to dieťa stará niekto iný, to neni profesionálny rodič. Za prvé. Za druhé. To, čo dieťaťu nedáte v prvých mesiacoch života, to dieťa tým bude trpeť celý svoj ďalší život. Je dokázané, to vám povedia všetci psychológovia a odborníci, že tieto deti majú problém vytvárať si väzby v neskoršom veku, majú problém s dosahovaním výsledkov v škole, nedokážu si nájsť stáleho partnera, a to len preto, že týmto deťom bola v mladom veku odoprená, nadviazanie a pevná citová väzba na jedného človeka.
4. schôdza NR SR - 1.deň - B. popoludní
Dátum: 2016-05-17
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

56. Ďakujem veľmi pekne. Ja s vami úplne súhlasím, myslím si, že do školstva, do vzdelávania a do výchovy politika nepatrí, pretože je to jedna z tém, o ktorej by sa nemalo politizovať a kde nezávisle na tom, či ste zľava, sprava, tak ide o jednu vec, a síce o to, aby sa naše deti mali čo najlepšie. A, áno, my sme navrhovali, to som nepovedala v tej rozprave, aby jednak povinnú predškolskú výchovu, minimálne rozpätie jedného roka, možno pre deti z vylúčených komunít až dvojročnú povinnú predškolskú výchovu, a zároveň Peter Pollák, ktorý pracoval s deťmi z vylúčených komunít, tak veľmi dbal práve na rozvoj aj komunitných centier, aj na zapájanie rodičov, pretože bez rodičov, dá sa to aj bez rodičov, ale je to veľmi ťažké, ak dokážeme zapojiť do toho procesu aj rodičov, viesť ich k tomu, aby sa starali, aby sa lepšie starali o svoje deti, tak ten úspech sa bude dostavovať oveľa ľahšie. Ďakujem.
2. schôdza NR SR - 6.deň - B. popoludní
Dátum: 2016-04-26
Poslanec: Remišová, Veronika (OĽANO)
Druh vystúpenia: Vystúpenie s faktickou poznámkou

198. Pán minister, tento politický kabaret sa vám veľmi vydaril, našli ste tu vďačné publikum, ktoré sa smialo, keď bolo treba, tlieskalo poslušne na správnych miestach. Pán minister, asi ste zabudli, že tu nie ste v Národnom divadle, ale ste v Národnej rade. A dám vám priateľskú radu: menej divadielka, menej dramatických giest, menej rozčúleného búchania po pultíku a hlavne menej vymyslených replík, pretože keď budeme chcieť počuť nejakú fabuláciu, tak pôjdeme na Shakespeara. Trošku viac odbornosti, pravdivých faktov, vecnej diskusie a, áno, elementárnej slušnosti. A vecne sa na váš monológ ani neoplatí reagovať, pretože do žánra parlamentnej rozpravy veru nepatril. (Potlesk.)